KIRJALLINEN KYSYMYS E-2469/00 esittäjä(t): Mario Mantovani (PPE-DE), Antonio Tajani (PPE-DE) ja Stefano Zappalà (PPE-DE) neuvostolle. Vakoilujärjestelmä Echelon.



Virallinen lehti nro 103 E , 03/04/2001 s. 0156 - 0157



KIRJALLINEN KYSYMYS E-2469/00 esittäjä(t): Mario Mantovani (PPE-DE), Antonio Tajani (PPE-DE) ja Stefano Zappalà (PPE-DE) neuvostolle (24. heinäkuuta 2000) Aihe: Vakoilujärjestelmä Echelon Italian lehdistössä on julkaistu tietoja Echelon-järjestelmästä, jonka Yhdysvaltain turvallisuuspalvelu NSA loi yhdessä Ison-Britannian, Kanadan, Australian ja Uuden-Seelannin turvallisuuspalvelujen kanssa puhelin-, faksi- ja sähköpostilähetysten sieppaamiseksi kaikkialta. Entinen Yhdysvaltain merijalkaväen luutnantti Wayne Madsen oli Ronald Reaganin kaudella vastuussa Valkoisen talon tietosuojasta. Hänen italialaiselle Panorama-viikkolehdelle antamansa lausunnon mukaan Italiassa olisi kaksi NSA:n tukiasemaa. Nämä asemat, jotka sijaitsevat Como-järven pohjoispuolella San Vito dei Normannissa ja Gera Lariossa, olisivat vielä osaksi käytössä. Gera Larion asema, joka käynnistettiin vuonna 1976, kuuluu nykyisin Telespaziolle, Telecom Italian yksityiselle yhtiölle, ja tarjoaa satelliittipalveluja Euroopan avaruustutkimuskeskus ESA:n ja Italian avaruustutkimuskeskuksen laskuun. Luutnantti Madsenin mukaan se on salaperäisin kuuntelukeskuksista. Telespazio on hiljattain ilmoittanut sopimuksesta, joka mahdollistaa soveliain laittein tapahtuvan viestien vaihdon Telespazion ja Italian laivaston alusten valvontakeskuksen välillä. Mihin neuvosto aikoo ryhtyä tarkistaakseen näiden väitteiden todenpitävyyden? Mikäli niissä on perää, mitä neuvosto tekee lopettaakseen tällaisen toiminnan? Yhteinen vastaus kirjallisiin kysymyksiin E-2436/00 ja E-2469/00 (10. marraskuuta 2000) Neuvosto on jo todennut joukossa vastauksia, joita se on antanut useiden Euroopan parlamentin jäsenten esittämiin kysymyksiin, ettei sille ole koskaan toimitettu perussopimuksissa määrättyjen menettelyjen mukaisesti todisteita, joiden perusteella se olisi voinut todeta arvoisien parlamentin jäsenten mainitseman telekuuntelujärjestelmän olemassaolon. Lisäksi neuvosto haluaa muistuttaa siitä, ettei se voisi toimivaltuuksiensa puitteissa hyväksyä sellaisen telekuuntelujärjestelmän perustamista, joka ei noudattaisi Euroopan unionista tehdyn sopimuksen oikeussääntöjä ja joka loukkaisi ihmisarvon suojelun perusperiaatteita. Lisäksi neuvosto haluaa muistuttaa arvoisia parlamentin jäseniä siitä, että se antoi 29. toukokuuta 2000 pidetyssä istunnossaan päätelmät oikeudellisten puitteiden ulkopuolella tapahtuvasta telekuuntelusta. Päätelmät ovat seuraavat: Neuvostossa vaihdettiin näkemyksiä Euroopan parlamentissa käydyistä keskusteluista, jotka koskivat telekuuntelua täysin oikeudellisten puitteiden ulkopuolella. Neuvosto totesi jälleen painottavansa ihmisoikeuksien ja yksilön vapauksien suojeluun liittyviä perusperiaatteita sekä luonnollisten että oikeushenkilöiden osalta ja sellaisina kuin ne tunnustetaan Euroopan unionista tehdyssä sopimuksessa. Vaikka telekuuntelu voi olla tärkeä keino rikollisuuden torjunnassa ja kansallisen turvallisuuden puolustamisessa, sitä ei missään tapauksessa saa käyttää kaupallisten etujen hankkimistarkoituksissa. Neuvosto pani merkille komission aikomuksen esittää lähiaikoina sopivia toimia turvallisemman tietoyhteiskunnan toteuttamiseksi. Neuvosto pyysi puheenjohtajavaltiota huolehtimaan siitä, että toimivaltaiset neuvoston työryhmät varmistavat edellä mainittujen periaatteiden kunnioittamisen ja varsinkin suosivat kaikenlaisia toimia uuden teknologian väärinkäytön estämiseksi ja siltä suojaamiseksi.